
Budapesti kisvállalkozások vezetői és hallgatók kockázatos üzleti döntéseinek vizsgálata

Kulcsszavak: döntés; kockázat
A versenyképesség szempontjából a döntéshozatal színvonala az egyik legfontosabb differenciáló tényező. Az üzleti életben a döntések nagy része kockázattal jár. Emiatt fontos terület a vezetők kockázatvállalási tulajdonságainak vizsgálata.
Dolgozatom célja, hogy megállapítsam a budapesti, profitorientált mikro- és kisvállalkozások vezetőinek a kockázathoz való viszonyulását. A döntési szituációkra és a DOSPERT kockázatvállalási kérdőívre adott válaszaik alapján határozom meg ezt a hozzáállásukat. Vizsgálom, hogy a vezetők mennyire kockázatvállalóak, illetve felmérem a vezetők, a Budapesti Műszaki és Gazdaságtudományi Egyetem vegyészmérnök hallgatói és az Általános Vállalkozási Főiskola elsőéves hallgatói közti különbséget. Emellett elemzem a siker és a kockázatvállalási kedv közötti kapcsolatot.
Feltevéseim bizonyításához kérdőívet készítettem, amit vezetőkkel, illetve diákokkal is kitöltettem. A kérdőív első részében a DOSPERT kérdőív pénzügyi alterületéhez tartozó kérdéseket tettem fel. A második részben a sikeresség vizsgálatához kapcsolódó kérdések kaptak helyet. A következő egység a döntési szituációkat foglalta magában, végül az általános kérdések zárták a kérdéssort.
Vizsgálataim eredményeképpen megállapítható, hogy a magyar vezetők kockázatvállalási hajlandósága alacsony. A hallgatókhoz viszonyítva őket, elmondható, hogy az ÁVF-es hallgatókkal közel megegyeznek eredményeik, viszont a BME-s hallgatók elutasítóbbak a kockázattal szemben.
Összefüggés fedezhető fel a sikeresség és a kockázatvállalási kedv között. Eredményeim alapján a sikeres vezetők bizonyultak a legelfogadóbbnak az észlelt kockázat iránt.



